Diari Oficial de la Generalitat Valenciana


Sumari del DOGV 9347, del 25-05-2022 (2022/4573)

DECRET 16/2022, de 18 de maig, del president de la Generalitat, pel qual s'aproven les bases reguladores de les subvencions destinades a donar suport a la realització d'activitats lligades a la captació de noves persones residents, en els municipis beneficiaris de la línia específica del Fons de Cooperació Municipal per a la Lluita contra el Despoblament dels Municipis de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9347

Data del DOGV
:   25-05-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/4573


Data del document
:   18-05-2022

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * ajuda pública

DECRET 16/2022, de 18 de maig, del president de la Generalitat, pel qual s'aproven les bases reguladores de les subvencions destinades a donar suport a la realització d'activitats lligades a la captació de noves persones residents, en els municipis beneficiaris de la línia específica del Fons de Cooperació Municipal per a la Lluita contra el Despoblament dels Municipis de la Comunitat Valenciana.  
 [2022/4573]  
  
La Direcció General de l'Agenda Valenciana Antidespoblament, segons l'article 12 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, exerceix, entre altres, les funcions d'estudi, disseny, impuls, aplicació i seguiment de totes les mesures que la Generalitat tinga al seu abast en l'àmbit del repte demogràfic i la lluita contra el despoblament.  
En virtut d'aquestes competències i, d'acord amb el Fòrum de Municipis d'Interior, la direcció general anteriorment esmentada té la intenció de secundar, en col·laboració amb els municipis beneficiaris de la línia específica del Fons de Cooperació Municipal per a la Lluita contra el Despoblament dels Municipis de la Comunitat Valenciana, les activitats lligades a la captació de noves persones residents, com poden ser campanyes de participació ciutadana d'embelliment del municipi, recuperació dels espais públics, dotació i millora de nous serveis, concessió d'ajudes a noves persones residents, etc.  
  
En aquest sentit, la Llei 8/2021, de 30 de desembre, de Pressupostos de la Generalitat per a l'exercici 2022, crea en el capítol IV de la secció 05, servei 05, programa pressupostari 125.20, Direcció General de l'Agenda Valenciana Antidespoblament, la línia pressupostària S8867000 «Foment d'activitats de captació de nous residents», amb una dotació per a 2022 de cent vint mil euros (120.000 ?).  
Aquestes subvencions estan incloses en el Pla Estratègic de Subvencions de la Presidència de la Generalitat i els seus organismes públics per al període 2021-2023, aprovat per la Resolució de 26 de febrer de 2021, de la Presidència de la Generalitat, i modificat per la Resolució de 28 de març de 2022, de la Presidència de la Generalitat.  
Aquestes subvencions es regiran pel que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (d'ara en avant, Llei 1/2015), en la Llei 38/2003, de 17 de novembre, general de subvencions (d'ara en avant, LGS), i en el Reial decret 887/2006, de 21 de juliol, pel qual s'aprova el Reglament de la llei general de subvencions (d'ara en avant, RLGS), i en les restants normes aplicables. La seua concessió es realitzarà mitjançant el procediment de concurrència competitiva a què es refereixen l'article 164 de la Llei 1/2015, l'article 22 de la LGS, i l'article 55 del RLGS.  
En compliment del que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les subvencions a concedir en el marc de les convocatòries que es regisquen per les bases reguladores aprovades a través del present decret no requereixen notificació a la Comissió Europea, per no reunir els requisits recollits en l'article 107.1 del Tractat de Funcionament de la Unió Europea; en concret, per no suposar cap avantatge econòmic, ja que les entitats a què va dirigida la subvenció, els ajuntaments, no exerceixen activitats econòmiques amb ànim de lucre. Així mateix, les actuacions subvencionables no suposen cap avantatge econòmic, ni desenvolupament d'activitat econòmica en el mercat relacionada amb l'oferta de béns o serveis. La percepció de les citades subvencions no provoca, en cap cas, un falsejament de la competència que afecte els intercanvis comercials entre Estats membres.  
  
El present decret no comporta càrregues administratives addicionals. Les actuacions seran assumides pel personal i mitjans ja existents, sense que les mesures incloses en el present decret suposen increment de dotacions ni retribucions ni d'altres despeses de personal.  
  
Les bases reguladores de subvencions que s'aproven pel present Decret del president de la Generalitat tenen el caràcter jurídic d'acte administratiu múltiple, per als exercicis 2022 i 2023, d'acord amb la modificació del Pla Estratègic de Subvencions de la Presidència de la Generalitat i els seus organismes públics per al període 2021-2023, efectuada per la Resolució de 28 de març de 2022, de la Presidència de la Generalitat (DOGV 9311, 01.04.2022, i Correcció d'errors DOGV núm. 9321, de 20.04.2022).  
Per tot el que s'ha exposat, de conformitat amb el que s'estableix en l'article 160.2.b de la Llei 1/2015, i en l'article 34 de la Llei 5/1983, de 30 de desembre, del Consell; donant compliment al que es disposa en l'article 165.1 de la citada Llei 1/2015, i conforme amb els informes preceptius de l'Advocacia de la Generalitat i de la Intervenció Delegada,  
  
DECRETE  
  
Primer. Objecte i àmbit d'aplicació  
És objecte del present decret aprovar les bases reguladores per les quals es regirà la convocatòria de subvencions de 2022, i, si és el cas, la corresponent a l'exercici 2023, destinades a la promoció i al foment d'activitats de captació de noves persones residents en els municipis beneficiaris de la línia específica del Fons de Cooperació Municipal per a la Lluita contra el Despoblament dels Municipis de la Comunitat Valenciana.  
  
Segon. Incidència pressupostària  
L'aprovació de les presents bases no comporta, en si mateixa, obligacions econòmiques en els pressupostos de la Generalitat, sense perjudici de les possibles convocatòries que puguen efectuar-se, conformement a la consignació pressupostària que s'establisca en el corresponent exercici.  
  
Tercer. Bases reguladores  
S'aproven les bases reguladores de les subvencions destinades a secundar, en els municipis beneficiaris de la línia específica del Fons de Cooperació Municipal per a la Lluita contra el Despoblament dels Municipis de la Comunitat Valenciana, la realització d'activitats lligades a la captació de noves persones residents, que s'inclouen en l'annex del present Decret.  
  
Quart. Delegació i facultat de desplegament  
1. Es delega, en la persona titular de la direcció general competent en matèria de despoblament, l'adopció de les resolucions o mesures necessàries per al desenvolupament i execució d'aquest decret, i que inclouen, entre altres, la resolució de concessió de les subvencions, l'aprovació de la despesa corresponent a les subvencions, així com la resolució de minoració de la quantia concedida, si escau, i l'aprovació del compte justificatiu de les subvencions concedides.  
2. Així mateix, s'autoritza la persona titular de la direcció general amb competències en matèria de despoblament a dictar totes les instruccions que siguen necessàries per a l'aplicació d'aquest decret i de les corresponents convocatòries.  
  
Cinqué. Eficàcia de l'acte administratiu  
El present decret produirà efectes des de l'endemà de la seua publicació en el Diari Oficial de la Generalitat Valenciana.  
  
Contra aquest decret, que posa fi a la via administrativa, de conformitat amb el que s'estableix en l'article 114.1c) de la Llei 39/2015, d'1 d'octubre, del procediment administratiu comú de les administracions públiques, les persones interessades podran interposar els recursos següents:  
a) Potestativament, un recurs de reposició davant la Presidència de la Generalitat, en el termini d'un mes a comptar des de l'endemà de la publicació d'aquesta resolució, de conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, tenint en compte que no és possible simultaniejar el recurs contenciós administratiu i el potestatiu de reposició.  
b) Directament, un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació d'aquesta resolució, de conformitat amb el que es disposa en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 18 de maig de 2022   
  
El president de la Generalitat  
XIMO PUIG I FERRER  
  
  
  
ANNEX  
Bases reguladores de les subvencions destinades a secundar la realització d'activitats lligades a la captació de noves persones residents, en els municipis beneficiaris de la línia específica del Fons de Cooperació Municipal per a la Lluita contra el Despoblament dels Municipis de la Comunitat Valenciana.  
  
Base primera. Definició de l'objecte de la subvenció  
L'objecte de les subvencions és la realització, per part dels municipis beneficiaris de la línia específica del Fons de Cooperació Municipal per a la Lluita contra el Despoblament dels Municipis de la Comunitat Valenciana, d'activitats orientades al foment i captació de noves persones residents en els seus corresponents municipis.  
  
  
Base segona. Entitats beneficiàries  
1. Podran ser beneficiaris de les subvencions objecte de regulació per aquestes bases, els municipis de la Comunitat Valenciana, que, complint els requisits establits en el Decret 182/2018, de 10 d'octubre, del Consell, pel qual es regula la línia específica del Fons de Cooperació Municipal per a la Lluita contra el Despoblament dels Municipis de la Comunitat Valenciana, són perceptors del fons de cooperació municipal per a la lluita contra el despoblament.  
2. No podran obtindre la condició de beneficiàries de les subvencions regulades en aquest decret les entitats en les quals concórrega alguna de les circumstàncies establides en l'article 13.2 de la LGS, i en els articles 18 i concordants del RLGS.  
  
Base tercera. Actuacions i despeses subvencionables  
1. Les ajudes aniran dirigides a finançar les despeses corrents que realitzen les entitats beneficiàries, per raó de les activitats de foment i de difusió del municipi, a fi de captar noves persones residents.  
  
Seran activitats subvencionables, entre altres:  
a) La realització de campanyes de difusió o intercanvi d'experiències, entenent-se per tals, aquelles l'objecte de les quals siga donar a conéixer o divulgar, mitjançant campanyes d'informació i difusió, per qualsevol mitjà, incloses les noves tecnologies de la informació i l'edició de publicacions, les bondats, els serveis i els beneficis que pot reportar per a les noves persones residents convertir-se en veïnes del municipi.  
b) La creació de la figura d'agent local d'acollida, que realitzarà les funcions socials d'acolliment de noves persones residents i de disseny d'estratègies de convivència intercultural.  
c) Realització de murals de benvinguda a l'entrada dels municipis.  
  
d) La realització d'activitats que fomenten la participació ciutadana en un procés de creació i recuperació de l'espai públic del municipi.  
  
2. Per a la realització d'aquestes actuacions les entitats beneficiàries podran subcontractar amb terceres persones fins al 100 % de l'import de l'activitat subvencionada, i en aquest cas regirà el que disposa l'article 29 de la LGS, en relació amb l'article 68 del RLGS i amb l'article 165.2 n) de la Llei 1/2015.  
3. Respecte de les despeses subvencionables regirà el que es disposa en l'article 31 de la LGS. En cap cas el cost de les despeses subvencionables podrà ser superior al valor de mercat.  
En concret, seran subvencionables les despeses de l'exercici 2022, relatives a:  
- Personal i manteniment, que s'acreditaran mitjançant factures o qualsevol altre document probatori, de valor equivalent. Específicament, les despeses de personal es justificaran mitjançant les nòmines i els documents TC1 i TC2 relatius a la Seguretat Social.  
No seran subvencionables les despeses del personal dels ajuntaments no contractat específicament per a la realització de les activitats vinculades a aquesta subvenció.  
- L'IVA satisfet per l'adquisició de béns i serveis, sempre que s'acredite documentalment, mitjançant declaració responsable, que aquest tribut no és susceptible de recuperació o compensació.  
4. La quantia màxima de la subvenció s'establirà en la corresponent convocatòria anual, d'acord amb les disponibilitats pressupostàries que aproven les lleis de pressupostos de la Generalitat. No obstant això, en cap cas podrà superar els deu mil euros per entitat beneficiària.  
  
L'import màxim de les subvencions regulades en aquestes bases en cap cas podrà ser de tal quantia que, aïlladament, o en concurrència amb subvencions d'altres ens públics o privats, supere el cost real de l'activitat objecte de subvenció.  
En cap cas el cost de les despeses subvencionables podrà ser superior al valor de mercat de l'activitat subvencionable.  
Per a calcular la quantia individualitzada de la subvenció, es dividirà l'import global màxim destinat a la concessió de les subvencions regulades en aquest decret, entre la suma total de punts obtinguts pel conjunt de les entitats sol·licitants, la qual cosa donarà, com a resultat, el valor del punt. Aquest valor del punt es multiplicarà per tants punts com haja obtingut cada entitat beneficiària per a determinar l'import de la subvenció que correspon a cadascuna d'aquestes.  
  
Base quarta. Obligacions de les entitats beneficiàries  
1. Les entitats beneficiàries estan subjectes a les obligacions generals derivades de la normativa sobre subvencions públiques i, en particular, a les que fa referència l'article 14 de la LGS, així com, si és el cas, a les exigències que determina la normativa en matèria de transparència, accés a la informació pública i bon govern.  
2. En concret, són obligacions de cada entitat beneficiària:  
a) Realitzar l'actuació o actuacions que fonamenten la concessió de la subvenció, d'acord amb el reflectit en el projecte o memòria presentats juntament amb la sol·licitud, les presents bases, la convocatòria i la resolució de concessió.  
b) Justificar davant l'òrgan concedent la realització de l'actuació o actuacions subvencionades, així com el compliment dels requisits i condicions que determinen la concessió o gaudi de la subvenció.  
  
c) Sotmetre's a les actuacions de comprovació a efectuar per l'òrgan concedent, així com a qualssevol altres de comprovació i control financer que puguen realitzar els òrgans de control competents.  
d) Comunicar a l'òrgan concedent l'obtenció de subvencions o ajudes per a la mateixa finalitat, procedents de qualssevol administracions o ens públics o privats, amb indicació expressa de l'import de les subvencions concedides, a quins conceptes es destinaran i si cobreixen el cent per cent (100 %) del cost total real de l'actuació o actuacions subvencionades.  
La comunicació haurà d'efectuar-se tan prompte es tinga coneixement de l'obtenció de la subvenció i, en tot cas, amb anterioritat a la justificació de l'aplicació donada als fons percebuts.  
e) Acreditar que es troba al corrent en les seues obligacions tributàries i amb la Seguretat Social.  
f) No alterar la finalitat de les subvencions i complir les obligacions que estableix la legislació vigent per a les persones perceptores de fons públics.  
g) Facilitar l'exercici de les funcions d'inspecció i control per part de l'òrgan concedent, a fi de conéixer qualsevol aspecte de l'actuació o actuacions objecte de la subvenció.  
h) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control previstes en la normativa aplicable.  
i) Adoptar les mesures de difusió contingudes en l'apartat 4 de l'article 18 de laL GS, que estableix que els beneficiaris hauran de donar l'adequada publicitat del caràcter públic del finançament de les activitats objecte de subvenció.  
Aquestes mesures podran consistir en la inclusió de la imatge institucional de l'entitat concedent, així com llegendes relatives al finançament públic en cartells, plaques commemoratives, materials impresos, mitjans electrònics, o audiovisuals, o bé en esments realitzats en mitjans de comunicació. En aquest sentit, tot el material gràfic i audiovisual publicitari que es realitze (cartells, fullets, pancartes, DVD, CD, i la resta de documentació i material utilitzat) indicarà que l'activitat subvencionada es realitza en col·laboració amb la Generalitat, i les inclusions o mencions que es realitzen en les pàgines web oficials per a donar repercussió a les activitats, incorporaran, si escau, el logotip que la Generalitat facilite.  
Respecte a les campanyes de publicitat que es duguen a terme, s'haurà de respectar el que s'estableix en la Llei 12/2018, de 24 de maig, de la Generalitat, de publicitat institucional per a l'interés ciutadà i la concepció col·lectiva de les infraestructures públiques.  
j) Justificar les subvencions concedides en el termini establit en la base dotzena.  
k) Presentar una memòria justificativa de les actuacions efectivament realitzades, degudament signada per la persona representant legal de l'ajuntament.  
l) Procedir al reintegrament dels fons percebuts en els supòsits previstos en l'article 37 de la LGS.  
m) Facilitar totes les dades i la informació, en qüestions relacionades amb les subvencions concedides, que li siguen requerides per la direcció general competent en matèria de despoblament, així com comunicar a aquesta les incidències i variacions que es produïsquen en relació amb aquelles.  
3. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb el que es disposa en la Llei 1/2015, i en la resta de normativa aplicable.  
  
Base cinquena. Concurrència amb altres ajudes  
Les subvencions regulades en aquestes bases són compatibles amb qualsevol altra que, per a la mateixa finalitat, siga atorgada per qualsevol administració o entitat pública i privada, si bé l'import en cap cas podrà, aïlladament o en concurrència amb subvencions procedents d'altres administracions públiques o altres ens públics o privats, superar el cost de les activitats subvencionades.  
  
Base sisena. Convocatòria i procediment de concessió  
1. El procediment per a la concessió d'aquestes subvencions es tramitarà en règim de concurrència competitiva, d'acord amb el que es disposa en l'article 22.1 de la LGS, i en l'article 164 i següents de la Llei 1/2015.  
2. El procediment s'iniciarà d'ofici, amb la publicació de la corresponent convocatòria aprovada mitjançant resolució de la persona titular de la secretaria autonòmica competent en matèria de despoblament. La convocatòria haurà de publicar-se en la Base de Dades Nacional de Subvencions i en el Diari Oficial de la Generalitat Valenciana, de conformitat amb el que s'estableix en els articles 18, 20 i 23 de la LGS.  
  
3. La convocatòria detallarà, almenys, el contingut mínim previst en l'article 166 de la Llei 1/2015.  
  
Base setena. Sol·licituds i documentació  
1. La sol·licitud de subvenció, signada per la persona a qui corresponga la representació legal de l'entitat, es formalitzarà en els models i terminis que es determinaran en la convocatòria, es presentarà mitjançant tràmit electrònic a través de la seu electrònica de la Generalitat (https://sede.gva.es) i es dirigirà a la direcció general competent en matèria de despoblament.  
A aquesta sol·licitud s'acompanyarà la documentació especificada en la convocatòria, entre la qual s'inclourà:  
- Certificació acreditativa d'haver presentat el compte general davant la Sindicatura de Comptes, així com d'haver remés, si és el cas, el corresponent pla economicofinancer en els termes previstos en la Llei orgànica 2/2012, de 27 d'abril, d'estabilitat pressupostària i sostenibilitat financera, i  
- un projecte o memòria tècnica valorada, amb detall de les actuacions subvencionables, acompanyades del seu corresponent pressupost o factura proforma.  
2. El formulari de sol·licitud incorporarà, com a mínim, el contingut següent:  
a) Declaració responsable en la qual la persona representant de l'entitat manifesta, sota la seua responsabilitat, que totes les dades recollides en la sol·licitud són verídiques i que es troba en possessió de la documentació que així ho acredita, quedant a la disposició de la Generalitat per a la comprovació, control i inspecció que s'estimen oportuns. D'acord amb el que es disposa en l'article 69 de la Llei 39/2015, d'1 d'octubre, del procediment administratiu comú de les administracions públiques, la inexactitud, falsedat o omissió, de caràcter essencial, de qualsevol dada o manifestació, en aquesta declaració responsable, així com la falta d'acreditació dels requisits exigits, determinarà la impossibilitat de continuar amb la tramitació de la sol·licitud.  
b) Declaració responsable que acredite que l'entitat sol·licitant no està incursa en cap de les prohibicions previstes en l'article 13 de la LGS per a ser beneficiària de les subvencions que en aquest decret es regulen, i que no té pendent cap pagament per reintegrament de subvencions.  
c) Autorització perquè l'Administració obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del RLGS. En cas que aquesta autorització no s'assenyale, l'entitat sol·licitant haurà d'incloure en la seua sol·licitud aquesta documentació.  
3. Rebudes les sol·licituds, s'incoarà d'ofici un expedient per cada sol·licitud, i la direcció general competent en matèria de despoblament, com a òrgan instructor, procedirà a verificar que la sol·licitud reuneix els requisits exigits i que s'acompanya la documentació exigible segons el que s'estableix en la convocatòria.  
4. Seran causes d'exclusió no corregibles les següents:  
a) La presentació de la sol·licitud fora del termini establit en la corresponent convocatòria.  
b) La petició de subvenció per a activitats que no tinguen relació amb l'objecte de la convocatòria.  
  
Base huitena. Criteris de l'atorgament de la subvenció  
1. Els criteris per a la valoració de les entitats sol·licitants seran els següents:  
a) Creixement demogràfic. Taxa de creixement de la població en el període comprés en els últims vint anys menor o igual a- 10 %: 20 punts.  
b) Taxa de creixement vegetatiu. Percentatge que representa el saldo vegetatiu (naixements menys defuncions) dels últims vint anys sobre la població total segons l'últim padró: menor o igual a - 15 %: 15 punts.  
  
c) Índex d'envelliment. Percentatge que representa la població major de 64 anys sobre la població menor de 16 anys, segons l'últim padró vigent: major o igual al 300 %: 10 punts.  
d) Índex de dependència. Quocient entre la suma de la població menor de 16 anys i major de 64 i la població de 16 a 64 anys, segons l'últim padró vigent, multiplicat per 100: major del 75 %: 10 punts.  
  
e) Renda per càpita bruta del municipi, d'acord amb les dades oficials publicades per l'INE, segons la següent escala:  
Menys de 16.000 - 30 punts  
Entre 16.001 - i 18.000 - 20 punts  
Entre 18.001 - i 24.000 - 15 punts  
Més de 24.001 - 5 punts  
f) Projecte o memòria tècnica: 15 punts, que atorgarà la comissió de valoració, de forma motivada, sobre la base de la creativitat del projecte, presentació de la memòria i novetat del projecte o memòria, a raó d'una puntuació màxima, per a cadascun dels conceptes, de 5 punts.  
  
2. La comissió de valoració realitzarà la valoració de les sol·licituds presentades, d'acord amb els citats criteris de valoració i elaborarà una relació de les sol·licituds, ordenades de major a menor puntuació obtinguda, de les quals se seleccionaran, en l'ordre establit, totes les sol·licituds que puguen ser ateses sense excedir l'import de la disponibilitat pressupostària de la referida línia de subvenció.  
Base novena. Ordenació i instrucció del procediment i comissió de valoració  
1. L'òrgan encarregat de l'ordenació i instrucció del procediment serà la direcció general competent en matèria de despoblament que, d'ofici, acordarà totes les actuacions necessàries per a la determinació, coneixement i comprovació de les dades sobre els quals ha de pronunciar-se la resolució.  
2. Es constituirà una comissió de valoració per a l'examen i valoració dels expedients. Aquesta comissió, com a òrgan col·legiat, s'ajustarà en el seu funcionament al règim establit per aquestes en la Llei 40/2015, d'1 d'octubre, de règim jurídic del sector públic.  
3. La comissió de valoració estarà integrada per:  
- La persona titular de la Subdirecció General d'Organització i Coordinació o persona que designe per a la seua substitució, que presidirà la Comissió.  
- Una persona funcionària del Servei de Coordinació pertanyent als grups A1 o A2, designada per la persona titular de la direcció general amb competències en matèria de despoblament, a proposta de la persona titular de la Subdirecció General d'Organització i Coordinació.  
  
- Una persona de la unitat de coordinació de la Sotssecretària de la Presidència, funcionària del grup A1.  
- La persona titular cap del Servei de l'Agenda Valenciana Antidespoblament o persona que designe per a la seua substitució.  
La presidència de la comissió triarà la persona que, d'entre els seus components, assumirà les funcions de la secretaria de la comissió.  
En tot cas, la composició de la comissió de valoració, d'acord amb el que s'estableix en el II Pla d'Igualtat de dones i homes de l'Administració de la Generalitat, aprovat per l'Acord del Consell de 10 de març de 2017, complirà el principi de presència equilibrada de dones i homes.  
  
4. La comissió se sotmetrà, quant al seu règim de funcionament, al que es disposa en la Llei 40/2015, d'1 d'octubre, de règim jurídic del sector públic.  
5. La comissió de valoració podrà instar les entitats beneficiàries a reformular les seues sol·licituds en els termes previstos per l'article 27 de la LGS, en relació amb l'article 61 del RLGS.  
6. Després d'avaluar totes les sol·licituds presentades, la comissió de valoració elevarà, a l'òrgan competent per a resoldre, la proposta motivada de resolució, que inclourà les sol·licituds que es proposa desestimar amb les seues respectives causes de desestimació, i la proposta de concessió de subvencions.  
  
Base desena. Resolució  
1. Es delega en la persona titular de la direcció general competent en matèria de despoblament la facultat de dictar la resolució de concessió de les subvencions i de desestimació de sol·licituds, amb les seues corresponents causes, a la vista de la proposta motivada de resolució formulada per la comissió de valoració.  
2. El termini màxim per a tramitar, resoldre i notificar les resolucions de concessió serà de tres mesos a comptar des de la data de publicació de la corresponent convocatòria, llevat que aquesta ajorne els seus efectes a una data posterior. La resolució tindrà els efectes i contingut previstos en l'article 25 de la LGS, i es publicarà en la Base de Dades Nacional de Subvencions, d'acord amb el procediment establit en l'article 20 de la citada Llei, i en el Diari Oficial de la Generalitat Valenciana. Aquesta publicació produirà efectes de notificació a les entitats interessades, d'acord amb el que es disposa en l'article 45 de la Llei 39/2015, d'1 d'octubre, del procediment administratiu comú de les administracions públiques.  
3. Les resolucions de l'òrgan concedent esgoten la via administrativa.  
  
Base onzena. Supòsits i criteris de modificació de la resolució  
  
1. La modificació o alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió i, si escau, a la pèrdua del dret al cobrament total o parcial de la subvenció.  
2. Si es produeix una variació de les condicions tingudes en compte per a la concessió de la subvenció, per les causes de reintegrament que estableix l'article 37 de la LGS, serà procedent exigir el reintegrament total o parcial de les quantitats percebudes, amb informe previ de l'òrgan competent de control de la subvenció i després del tràmit d'audiència legalment establit.  
3. En els supòsits de subvencions concurrents, quan es tinga coneixement de la concessió d'una ajuda per un altre organisme o entitat amb el mateix objecte, es dictarà, en tot cas, una resolució de minoració de l'ajuda, tenint en compte la quantitat concedida per altres ens públics o privats.  
  
Base dotzena. Ordenació del pagament i justificació de les subvencions concedides  
1. La justificació de la subvenció anirà dirigida a la direcció general amb competències en matèria de despoblament i s'efectuarà, com a màxim, el dia 15 de desembre de l'exercici respectiu.  
2. La justificació es realitzarà mitjançant un compte justificatiu simplificat que contindrà els fets següents:  
a) Una memòria de l'actuació justificativa del compliment de les condicions imposades en la concessió de la subvenció, degudament signada per la persona que ostente la representació legal de l'entitat beneficiaria.  
b) Una relació classificada de les despeses que ha comportat la realització de la inversió subvencionable, amb identificació de la persona creditora i del document, el seu import, data d'emissió i, si és el cas, data de pagament. A aquesta relació s'acompanyaran les factures de les despeses realitzades o la certificació emesa per a la persona titular de la secretaria-intervenció de l'ajuntament.  
L'import a justificar serà el relatiu al cost de l'activitat realitzada, i, com a mínim, el 100 % de la quantitat concedida. Si la quantitat justificada fora menor que la concedida, es procedirà a reduir la quantitat concedida de forma directament proporcional a la quantitat justificada, conforme al procediment establit en la base onzena.  
c) Un detall d'altres ingressos o subvencions que hagen finançat l'activitat subvencionada, amb indicació de l'import i la seua procedència.  
3. El pagament a les entitats beneficiàries de les subvencions concedides es realitzarà de conformitat amb el que s'estableix per les lleis de presuposstos de la Generalitat corresponents a l'exercici que determine la convocatòria, en relació amb el que es preveu en l'article 171.1 de la Llei 1/2015, amb rendició prèvia del compte justificatiu, i una vegada comprovada, de manera fefaent, la realització de l'activitat subvencionable, a través dels controls efectuats per la direcció general competent en matèria de despoblament.  
4. Les transferències de les subvencions concedides es realitzaran d'una sola vegada quan es presenten, es comproven i s'aproven els justificants corresponents.  
5. La no-presentació de la justificació de la despesa en el termini fixat donarà lloc a la pèrdua de la subvenció.  
6. Amb caràcter previ al pagament de la subvenció a l'entitat beneficiària, haurà d'haver-se acreditat que s'han complit les obligacions que estableix l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana, en relació amb la rendició dels comptes anuals davant la Sindicatura de Comptes.  
  
Base tretzena. Incompliments, reintegraments i sancions  
1. L'incompliment total o parcial dels requisits i obligacions establits en les presents bases i en altres normes aplicables comportarà, amb audiència prèvia a l'entitat beneficiària, deixar sense efecte la subvenció concedida o la seua minoració, en el cas d'incompliment parcial de l'actuació, o de justificació per quantia inferior a la concedida.  
  
2. També escaurà el reintegrament de les quantitats percebudes i l'exigència de l'interés de demora corresponent, des del moment del pagament de la subvenció fins a la data en què s'acorde la procedència del reintegrament, en els casos establits com a causa de reintegrament en l'article 37 de la LGS.  
En particular, seran causes d'incompliment les següents:  
a) Incompliment de l'obligació de justificació en els termes establits o la presentació de justificació insuficient.  
b) Incompliment de la finalitat per a la qual va ser concedida la subvenció.  
c) Quan resulte acreditada, a través del seguiment que de les accions subvencionades efectue l'òrgan instructor, la inadequació de la despesa efectivament realitzada a l'actuació subvencionable.  
3. Quan en l'exercici de les funcions d'inspecció o control, es deduïsquen indicis de la incorrecta obtenció, gaudi o destinació de l'ajuda percebuda, les unitats administratives encarregades d'aquestes funcions podran acordar la retenció de les factures, documents equivalents o substitutius i de qualsevol altre document relatiu a les operacions en les quals es manifesten aquests indicis.  
  
Base catorzena. Seguiment i pla de control  
La comprovació material de la realització efectiva de l'activitat subvencionada es farà mitjançant el corresponent pla de control, que serà elaborat per la direcció general competent en matèria de despoblament i que s'inclourà en la resolució de convocatòria.